《送云南教授刘复耕》
明代·吴履

见说思陵过五溪，热云蒸火瘴天低。
星联南极穷朱鸟，山抱中天界碧鸡。
苜蓿照盘官况冷，芭蕉夹道驿程迷。
巍巍尧德元无外，未必文风阻远黎。

作者简介：浙江兰溪人，字德基。元学者闻人梦吉弟子，通《春秋》诸史，工行草。李文忠镇浙东，聘为郡学正，后荐于朝，授南康丞。居六年，善摘发奸伏，而以宽大为治。迁安化知县，进潍州知州。后改州为县，召还，致仕。